REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/148-14

21.jun 2014. godine

B e o g r a d

Z A P I S N I K

SEDME SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 20. JUNA 2014. GODINE

Sednica je počela u 11,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Đorđe Stojšić, Zoran Antić, Milan Kovačević, Žarko Bogatinović, Milija Miletić, Goran Ćirić, Velimir Stanojević, Dušan Petrović, Arpad Fremond, Sabina Dazdarević kao i Marija Stevanović, Vladan Milošević, Mladen Lukić, Zoran Pralica, Milan Latković, Jovana Jovanović, Miroljub Stanković, Milan Novaković, zamenici članova Odbora.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Nenad Katanić, pomoćnik ministra, Danilo Golubović, državni sekretar, Zoran Rajić, državni sekretar,Snežana Savić-Petrić, načelnik Odeljenja za zaštitu i ishranu bilja, Budimir Plavšić, načelnik zdravstvene zaštite i dobrobit životinja, Siniša Kotur, načelnik međunarodne saradnje, Sanja Čelebićanin, načelnik veterinarske inspekcije, Slobodan Šibalić, šef Odeljenja javnog veterinarskog zdravlja; predstavnici Ambasade Ruske Federacije: Aleksandar Botjanovski, savetnik u Ambasadi Ruske Federacije, Andrej Hripunov, savetnik u trgovinskoj misiji Ruske Federacije; Ivan Sočo, gradski sekretar za poljoprivredu, grad Beograd; prof. dr Milorad Rakonjac, pomoćnik direktora, Republička direkcija za robne rezerve; Nenad Budimović, sekretar udruženja za poljoprivredu, Privredna komora Srbije; Radoš Railić, predsednik Upravnog odbora, Veterinarska komora Srbije; Veselina Pelagić, predsednik Upravnog odbora FRD ( fondacija za razvoj domaćinstva ); Zoran Milićević,udruženje SPAS- Kraljevo; Mezić Milan, Unija poljoprivrednih proizvođa iz Sremske Mitrovice; Vojislav Stanojević, regionalni zadružni savez, rasinski i moravički Okrug; dr. vet. med. Miroslav Stojšić, penzioner kao i predstavnici sredstava javnog informisanja.

Većinom glasova usvojen je sledeći

Dnevni red

1.Stanje u stočarstvu, propisi iz oblasti bezbednosti hrane, i razmatranje situacije nakon delimične zabrane izvoza mesa u zemlje članice Carinskog saveza (Rusija , Belorusija, Kazahstan);

2. Razno.

Prva tačka dnevnog reda - **Stanje u stočarstvu, propisi iz oblasti bezbednosti hrane, i razmatranje situacije nakon delimične zabrane izvoza mesa u zemlje članice Carinskog saveza (Rusija , Belorusija, Kazahstan)**

Na početku sednice, predsednik Odbora Marijan Rističević pozdravio je sve predstavnike nadležnih veterinarskih službi Republike Srbije koji su se odazvali pozivu da učestvuju u raspravi. Posebno je izrazio svoju zahvalnost prisutnim predstavnicima Ruske ambasade Aleksandru Botjanovskom i Andreju Hripunovu. Konstatujući da je ruski Zapisnik o prijemu pošiljke svinjskog mesa iz Srbije u neadekvanom stanju i bez propisane dokumentacije bio objektivan, Rističević se zahvalio Ruskoj federalnoj službi na razumevanju zbog nemilog događaja oko izvoza svinjskog mesa iz Srbije u Carinski savez. Obećao je da će se ubuduće sprovoditi rigorozna kontrola proizvoda koju će nadgledati i Odbor za poljoprivredu, šumarstvo i vodoprivredu.

U uvodnom izlaganju, državni sekretar Ministarstva poljoprivrede i zaštite životne sredine Danilo Golubović objasnio je način funkcionisanja izvoza u zemlje Carinskog saveza odnosno način sertifikacije klanica za izvoz mesa na ovo tržište. Golubović je objasnio da je za izvoz mesa u Carinski savez u saradnji sa ruskim partnerima sertifikovano 12 srpskih klanica i da zbog jedne isporuke svinjskog mesa sumnjivog porekla, bez adekvatnih deklaracija nije, kako to pišu mediji, došlo do potpune zabrane izvoz svinjskog mesa iz Srbije u Rusku Federaciju, već je izvoz trenutno stopiran dok se ne otkloni sumnja o poreklu odnosno primeni novi paket higijenskih uslova propisan od strane Carinskog saveza. U poslednjim mesecima izvoz srpskog mesa na rusko tržište je utrostručen što je dovelo do sumnje da je meso kupovano na drugim tržištima i prepakivano u Srbiji.

Siniša Kotur, načelnik međunarodne saradnje, je istakao, da glavne zamerke ruske Federalne službe za veterinu se odnose na sumnju da smo u mogućnosti da pružimo garancije za ceo tok proizvodnje svinjskog mesa, u smislu primene standarda Carinskog saveza. Da bi određenom objektu bilo odobreno da izvozi u zemlje članice Carinskog saveza, objekat mora da ispuni određene uslove: da sirovina bude iz naših objekata, a prerada da se vrši u objektima koji imaju odobrenje za izvoz u Rusku Federaciju. Objekat koji je odobren za preradu za Rusku Federaciju može da nabavlja sirovinu samo iz klanica koje imaju odobrenje za izvoz za Rusku Federaciju. Ni jedan objekat ne može dobiti sertifikat ako nema kompletnu sledljivost za sirovine ugrađene u proizvode namenjene za rusko tržište.

Nenad Budimović, sekretar udruženja za poljoprivredu, Privredna komora Srbije je ukazao na loše stanje u stočarstvu, naglasivši da se svake godine stočni fond smanji za 2-3%. Za poslednjih 5 meseci Srbija je izvezla oko 3600 tona svinjskog mesa u zemlje članice Carinskog saveza. Takođe, Privredna komora Srbije je u poslednja 3 meseca organizovala 3 seminara sa temom- kako poslovati sa Ruskom Federacijom?

Slobodan Šibalić, šef Odeljenja javnog veterinarskog zdravlja, je istakao da Odeljenje javnog veterinarskog zdravlja primenjuje univerzalne procedure za odobravanje objekata za izvoz u Carinski savez, u skladu sa Zakonom i Ustavom. Po njegovim rečima, Odeljenje za veterinarsko javno zdravstvo je spremno da preuzme i ugradi nove zahteve i propise Carinskog saveza u sistem odobravanja i kontrole objekata, koji bi se primenjivao na subjekte, odnosno objekte i na hranu koja se izvozi u Carinski savez. Sve novine u propisima će zahtevati odgovarajuće obuke inspektora.

Načelnica Veterinarske inspekcije Sanja Čelebićanin objasnila je da Uprava za veterinu ne raspolaže dovoljnim brojem veterinarskih stručnjaka za brzo prilagođavanje novom higijenskom paketu koji je uslov za dalji izvoz mesa u Carinski savez. Apelovala je da se izvrši funkcionalna analiza zaposlenih u državnim službama, jer u Upravi za veterinu nedostaju veterinari koji bi obavljali poslove kontrole i sertifikacije. Takođe je obavestila članove Odbora da je održan sastanak u Moskvi, gde su bili predstavnici srpske i ruske Vlade, a u vezi konkretnih mera za prevazilaženje problema sa izvozom svinjskog mesa iz Srbije u Carinski savez. Po njenim rečima, srpska veterinarska inspekcija je dostavila dokaze ruskoj strani, koji praktično demantuju tvrdnje da su u jednoj klanici koja izvozi svinjsko meso na to tržište pronađeni crvi. U razgovoru s ruskom stranom razjašnjen je problem navodno crvljivog mesa namenjenog ruskom tržištu, o čemu su ovih dana pisali pojedini beogradski mediji. Objasnila je da crvi nisu pronađeni u mesu, već u otpadu od iznutrica koji se nalazio u kontejneru spremnom za transport ka kafileriji. Na sastanku s ruskom stranom bilo reči i o neadekvatno upakovanoj pošiljci Industrije mesa "Đurđević" i sertifikatu koji ju je pratio. Đurđeviću je zabranjen izvoz na tržište Carinskog saveza i na ostala tržišta, dok god traje istraga. Istragu treba završiti do kraja, jer je reč o sumnji da se meso iz EU u Srbiji prepakuje, a potom izvozi u Rusiju. Inspektor koji je radio na slučaju je suspendovan. Srbija je jedina evropska zemlja koja u ovom trenutku ima mogućnost i dozvolu za izvoz svinjskog mesa u Rusiju i to je ogromna šansa koja ne sme biti dovedena u pitanje zbog pojedinačnog izvoznika koji možda želi da na različite načine ostvari profit veći od regularnog. Sa ruskom stranom je dogovoreno da njihovi eksperti iz Uprave za veterinu posete Srbiju i održe seminare za naše proizvođače i inspektore kako bi usaglasili sve standarde u vezi sa izvozom mesa iz Srbije na rusko tržište. Takođe, dva naša eksperta će boraviti u Rusiji gde će raditi na standardizaciji takozvanih elektronskih sertifikata da bi sprečili ovakve situacije u budućnosti i preventivno delovali.

Nenad Katanić, pomoćnik ministra, je istakao da će Republička direkcija za robne rezerve, u skladu sa svojim mogućnostima, izaći stočarima u susret i svu količinu kukuruza dati u robnu razmenu za juneće i svinjsko meso.

Radoš Railić, predsednik Upravnog odbora, Veterinarska komora Srbije je ukazao na potrebu pojačane kontrole u svim oblastima proizvodnje hrane.

Narodni poslanik, Marija Stevanović je iznela predlog da se organizuju regionalne službe sa pokretnim rashladnim komorama, u kojim bi se prikupljala uginula stoka. Na teren bi se izlazilo po prijavi proizvođača i to bi bilo besplatno. Po njenim rečima, potrebno je izmeniti Zakon o bezbednosti hrane, tačnije njegov član 12 i određene pravilnike.

Članovi Odbora su na podnete izveštaje izložili svoje sugestije i većinom glasova usvojili

Z A K Lj U Č A K

u vezi rešavanja problema u stočarstvu i veterini povodom nastale situacije ograničenja izvoza mesa i proizvoda od mesa u zemlje članice Carinskog saveza

I

1. Odbor je na svojoj sednici dana 20.06.2014.godine konstatovao da se u dužem nizu godina, a na štetu poljoprivrede, stočarstva i stočara u Srbiji podriva ekonomska moć zemlje uništavanjem stočnog fonda u korist uvoznog i izvoznog lobija.
2. Odbor je na svojoj sednici podržao napore svih za rešavanje problema nastalog u izvozu mesa i proizvoda od mesa u zemlje članice Carinskog saveza. Odbor je još ranije pokrenuo inicijativu kod zvaničnih predstavnika Ruske federacije da se u međusobnim kontaktima prevaziđe problem uz obećanje da će se celokupan slučaj ispitati i da će se doneti konkretni predlozi za rešavanje spora. Izveštaji koji su bili dostupni Odboru su iscrpno anlaizirani i pozvani su Ministarstvo poljoprivrede i zaštite životne sredine i Direktor uprave za veterinu da podnesu iscrpne izveštaje sa konretnim merama za rešavanje nastalog problema.
3. Odbor je zaključio da je potrebnio doneti konkretne mere koje bi dovele do stabilizacije spoljnotrgovinskih odnosa sa Ruskom federacijom. Preispitati rad svih organa i odgovornh lica u Upravi za veterinu sa rukovodećih mesta s obzirom na nastalu destabilizaciju Protokola o saradnji sa Ruskom federacijom
4. Odbor nije imao za cilj prebacivanje odgovornosti na direktne proizvođače i niže činovnike u lancu komandovanja i donošenja odluka:

-proizvodni objekti, iako postoji i njihova odgovornost, ne mogu da snose posledice proistekle neodgovornom i neprofesionalnim radom odgovornih lica inspekcijskih službi i Uprave za veterinu

-Odbor nema za cilj gašenje proizvodnih objekata i njihovo prislino zatvaranje vać njihovo razvijanje i usaglašavanje sa zahtevima zemalja uvoznica;

-Odbor ima za cilj razvijanje primarne stočarske proizvodnje uz punu zaštitu prava stočara i stimulaciju njihove proizvodnje, a ne kao što je trenutna situacija, zaštitu privilegovanog položaja uvoznika i reeksport stočarskih proizvoda. Evidentan je enormni uvoz proizvoda i sirovina poreklom od mesa zaklanih životilja sumnjivog porekla i kvaliteta radi dorade i prerade a u cilju izvoza. Sve to ima za posledicu gašenje stočarske proizvodnje u Reublici Srbiji

-Republika Srbija ulaže velika sredstva u zdravstvenu zaštitu životinja (na godišnjem nivou isplaćuje se oko 2.000.000.000 dinara iz budžeta Republike Srbije veterinarima za obavljanje poslova zdravstvene zaštite životinja) a u isto vreme se vrši uvoz životinja, mesa i proizvoda od mesa sumnjivog zdravstvenog stanja i kvaliteta, dok naši stočari nemaju mogućnost plasmana svojih životinja u proizvodne pogone s obzirom da su cene uvoznih sirovina sumnjivog kvaliteta nerealno niske

1. Predlaže se ispitivanje odgovornosti i sankcionosanje svih odgovornih lica u lancu komandovanja inspekcijskih službi i Uprave za veterinu s obzirom da postoji mogućnost da su svojim neprofesionalnim radom odgovornio za nastalu situaciju.

U prilogu ovog Zaključka Odbor dostavlja po tačkama spisak primedbi stručnjaka i članova Odbora svim zainteresovanim stranama. Odboru je predloženo i Odbor prihvata novu sednicu sa ovom temom i prihvata eventualno organozovanje javnog slušanja. Odbor će zaključke dostaviti Vladi i nadležnim organima.

U diskusiji su učestvovali narodni poslanici: Milan Kovačević, Zoran Pralica, Milija Miletić, Marija Stevanović, Đorđe Stojšić, Vladan Milošević, Dušan Petrović, Žarko Bogatinović.

Pre prelaska na razmatranje druge tačke dnevnog reda usvojeni su, jednoglasno (10 za) zapisnik prve, druge i treće sednice Odbora, koje su održane 9. maja, 19. maja i 23. maja 2014. godine, u tekstu u kome su i predložene.

Druga tačka dnevnog reda- **Razno**

Pod tačkom razno, predsednik Odbora je upoznao članove Odbora sa inicijativom pokrajinskog Odbora za poljoprivredu za održavanje zajedničke sednice, a u vezi sa problemima u poljoprivredi. Gosti sednice Odbora za poljoprivredu, šumarstvo i vodoprivredu bili su Zoran Milićević,udruženje SPAS- Kraljevo; Mezić Milan, Unija poljoprivrednih proizvođa iz Sremske Mitrovice; Vojislav Stanojević, regionalni zadružni savez, rasinski i moravički Okrug, koji su članovima Odbora direktno izložili probleme sa terena.

Pošto drugih pitanja i predloga nije bilo, sednica je zaključena u 15,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević